„În urma investigațiilor efectuate la spitalul nostru, având în vedere starea gravă a pacientului Florin Piersic, s-a constituit o echipă compusă din medici ortopezi, ATI, infectioniști și medic cardiolog și s-a decis efectuarea intervenției chirurgicale în regim de urgență”, se arată în al doilea comunicat al zilei transmis de ASSMB din partea spitalului.
Medicii au precizat că „a fost extrasă proteza de genunchi, s-a practicat asanare extinsă și implantarea unei proteze tip spacer cu caracter temporar, purtătoare de antibiotic”.
Florin Piersic (88 de ani) este acum în secția ATI, în stare stabilă, potrivit comunicatului Spitalului Foișor.
Marele actor a fost internat astăzi, 9 mai, la Spitalul Foișor din București „cu o stare generală gravă” din cauza septicemiei cu care a fost diagnosticat, au transmis reprezentanții unității medicale, într-un prim comunicat, venit după prânz.
Spitalul Foișor, al patrulea spital unde Florin Piersic ajunge în nici o lună
Marelui actor i s-a făcut rău la finalul unui spectacol susținut la Cluj la finalul lunii aprilie. El a fost dus de urgență la spital, iar medicii au stabilit că avea o infecție la un genunchi, care s-a extins.
Florin Piersic a fost operat la genunchi la Spitalul Militar Cluj-Napoca pe 29 aprilie, iar apoi a fost transferat la Institutul Inimii din Cluj-Napoca pentru a fi supravegheat de medici. Pe 7 mai, medicii clujeni au decis să îl transfere la Institutul „Matei Balș” din București.
Marele actor are o infecţie generalizată în sânge, adică septicemie, „care îi poate pune viața în pericol”, a anunțat pe 8 mai Florin Crișan, managerul Institutului Inimii din Cluj-Napoca.
Adrian Marinescu, director medical la „Matei Balș”, a declarat însă pe 8 mai că nu se discută despre o infecţie care să îi pună actorului viaţa în pericol, așa cum a spus managerul Institutului Inimii din Cluj.
Florin Piersic are o proteză la picior, de unde a pornit și infecția, și un stimulator cardiac implantat în urmă cu 15 ani.